Córdoba (mesto v Argentíne)

Córdoba je mesto v Argentíne, ktoré je podľa počtu obyvateľov druhé najväčšie. Leží severne od geografického stredu krajiny. Je hlavným mestom provincie Córdoba, najväčším mestom Regiónu Centro ako aj priemyselným a vzdelávacím centrom strednej Argentíny s najstaršou univerzitou krajiny Universidad Nacional de Córdoba, ktorá bola založená Jezuitami v roku 1613. Pri sčítaní ľudu v roku 2010 malo mesto 1 317 298 obyvateľov (bez predmestí). Metropolitná oblasť Córdoba má v súčasnosti (2017) približne 1 587 200 obyvateľov.

Vzhľadom na pomerne veľké množstvo stavieb z koloniálnych čias (najmä rímskokatolícke kostoly) je mesto hojne navštevované turistami. Jezuitský komplex a misia zo 17. storočia je zapísaná na zozname Svetového dedičstva UNESCO

 Dejiny 
Mesto založil španielsky conquistador Jerónimo Luis de Cabrera dňa 6. júla 1573. Spolu so stovkou mužov založil osadu na brehu rieky Suquía a pomenoval ju Córdoba de la Nueva Andalucía, pravdepodobne na počesť predkov zo španielskeho mesta Córdoba. Osadu obývali aj domorodí obyvatelia, tých však v roku 1577 vysídlili na druhý breh rieky. Po tom ako sa jadro mesta premiestnilo do súčasnej polohy začal prekvitať obchod so severnými oblasťami.

V roku 1599 prišli do mesta Jezuiti. V roku 1608 založili noviciát a v roku 1610 Colegio Maximo, ktoré sa o tri roky neskôr stalo univerzitou. Jezuiti postavili ešte školu, kostol a obytné budovy, ktoré sú v súčasnosti jedny z najstarších v Amerike. Podľa sčítania v roku 1760 mala Córdoba 22 000 obyvateľov. V roku 1776 vytvoril kráľ Karol III. Laplatské vicekráľovstvo, ktorého súčasťou sa stala aj Córdoba. 

Na konci 19. storočia počas industrializácie sa mesto stalo exportérom poľnohospodárskych tovarov, najmä mäso a obilie. Na začiatku 20. storočia malo mesto už 90 000 obyvateľov. V roku 1927 začala v meste fungovať továreň na výrobu vojenských lietadiel, ktorej dôležitosť sa zvýšila počas druhej svetovej vojny. V roku 1947 malo mesto 400 000 obyvateľov. V roku 1955 vypukla vzbura Revolución Libertadora, ktorá pomocou armády zosadila prezidenta Juana Peróna a v roku 1969 série niekoľkých protestov Cordobazo proti vláde generála Onganía.

 Doprava 
Mesto má tretie najväčšie letisko v Argentíne. V súčasnosti sú oznámené dva veľké dopravné projekty: projekt vysokorýchlostnej trate (/h) pre vlakové spojenie Buenos Aires – Rosario – Córdoba a od roku 2007 aj zámer vybudovať v meste druhé metro v krajine. Tieto projekty sú však pre nedostatok financií pozastavené.

 Partnerské mestá 
Córdoba má 17 partnerských miest:

 Galéria 

 Referencie 

 Iné projekty 

 Externé odkazy 
 Stránka mesta

 Zdroj 

Kategória:Mestá v provincii Córdoba